Κ. ΑΣΚΟΥΝΗΣ: Κύριε Υπουργέ, κύριε Υφυπουργέ, κ.κ. Βουλευτές εκπρόσωποι των κομμάτων, κύριοι εκπρόσωποι των εργαζομένων, αγαπητοί προσκεκλημένοι, κυρίες και κύριοι συνάδελφοι.

Εκ μέρους του Διοικητικού Συμβουλίου της ΚΕΔΕ σας καλωσορίζω στις εργασίες του Συνεδρίου μας που αποτελεί συνέχεια του προηγούμενου που πραγματοποιήθηκε στις 30 Αυγούστου, στην Αθήνα πάλι, με θέμα «Τα Οικονομικά των Δήμων».

Είμαστε σήμερα εδώ σε ένα πολύ κρίσιμο Συνέδριο, το κρισιμότερο ίσως της νεότερης ιστορίας της Αυτοδιοίκησης και καλώ όλους τους συναδέλφους να συμβάλλουν στην επιτυχία του.

Πράγματι, ζούμε κρίσιμες ώρες τόσο για τη χώρα μας, όσο και την Αυτοδιοίκηση, μέσα σε πρωτόγνωρες συνθήκες οικονομικής, κοινωνικής και πολιτικής κρίσης. Σε αυτό το εξαιρετικά δυσμενές περιβάλλον καλούμαστε να ασκήσουμε τα καθήκοντά μας και να ανταποκριθούμε στις αυξημένες ανάγκες των συμπολιτών μας.

Η πλήρης κατάρρευση του κεντρικού μηχανισμού του Κράτους δυσκολεύει εξαιρετικά τη λειτουργία μας και, σε συνδυασμό με τις σκληρές και απαξιωτικές για την Τοπική Αυτοδιοίκηση αποφάσεις της Κυβέρνησης, έχει δημιουργήσει εκρηκτικό κλίμα σε όλους ανεξαιρέτως τους αιρετούς. Η κατάσταση που επικρατεί ανάμεσα στους συναδέλφους είναι οριακή. 

Στη δύσκολη αυτή συγκυρία επιβάλλεται να λειτουργήσουμε με ψυχραιμία και νηφαλιότητα, να πάρουμε τις κατάλληλες και ώριμες αποφάσεις, προκειμένου να υπερασπιστούμε το θεσμό, να εξασφαλίσουμε την ομαλή λειτουργία των πόλεων και να κρατήσουμε «ανοικτό» το δίχτυ κοινωνικής προστασίας των ευαίσθητων και αδύναμων ομάδων των τοπικών μας κοινωνιών διαφυλάττοντας την κοινωνική συνοχή και αλληλεγγύη.

Οι τελευταίες μεγάλες και ραγδαίες εξελίξεις αφορούν όχι μόνο στο σήμερα, αλλά το μέλλον της Αυτοδιοίκησης της χώρας μας. Η ψήφιση του Νέου Μεσοπρόθεσμου, όσο και η μετέπειτα έκδοση της Πράξης Νομοθετικού Περιεχομένου, πλήττουν όχι μόνο την καθημερινή λειτουργία των Δήμων, αλλά και την ίδια την υπόσταση και το συνταγματικά κατοχυρωμένο ρόλο της Τοπικής Αυτοδιοίκησης στη χώρα μας.

Τις τελευταίες ημέρες η Τοπική Αυτοδιοίκηση δέχεται συντονισμένες επιθέσεις που δεν ανταποκρίνονται στην πραγματικότητα. Κάποιοι στην Κυβέρνηση αναζητούν άλλοθι και ενδεχομένως συνενόχους για την αδυναμία τους να προχωρήσουν σε ριζικές μεταρρυθμίσεις στο Κράτος και τη Δημόσια Διοίκηση.

Στο Συνέδριο της Κομοτηνής τονίζαμε ότι «χωρίς την Τοπική Αυτοδιοίκηση ή με την Αυτοδιοίκηση σε θεσμικό και οικονομικό αδιέξοδο, απλώς δεν είναι δυνατή η επιδιωκόμενη ανασυγκρότηση του τόπου».

Δυστυχώς, αυτή τη θέση ήρθε η Κυβέρνηση με τις αποφάσεις της να την ακυρώσει, να τη δυναμιτίσει. Αποκορύφωμα είναι η Πράξη Νομοθετικού Περιερχομένου για το κατ’ επίφαση «Παρατηρητήριο Οικονομικής Αυτοτέλειας των Οργανισμών της Τοπικής Αυτοδιοίκησης» που εισάγει την πλήρη επιτροπεία των Δήμων και έρχεται σε κατάφωρη αντίθεση με τις Συνταγματικές διατάξεις για τη Διοικητική και Οικονομική Αυτοτέλεια της Τοπικής Αυτοδιοίκησης.
Άραγε, δε γνωρίζει η Κυβέρνηση ότι ήδη με τα άρθρα 262 και 263 του Ν. 3852/2010, τα οποία αφορούν στο Ειδικό Πρόγραμμα Εξυγίανσης των υπερχρεωμένων Δήμων και Περιφερειών, έχει με απόφαση του Υπουργού Εσωτερικών συσταθεί ΕΛΕΓΚΤΙΚΗ ΕΠΙΤΡΟΠΗ, η οποία εξετάζει τις περιπτώσεις των Δήμων και των Περιφερειών που υπάγονται στη διαδικασία εξυγίανσης; 

Δεν γνωρίζει η Κυβέρνηση ότι τα μέλη της εν λόγω Επιτροπής είναι περίπου τα ίδια με αυτά του Παρατηρητηρίου, οι δε αποφάσεις μέχρι σήμερα της Ελεγκτικής Επιτροπής έχουν ληφθεί ομόφωνα;

Είναι και εδώ η Πρόεδρος της Επιτροπής, η κυρία Μαραγκού, την οποία την ευχαριστούμε.

Δεν γνωρίζει η Κυβέρνηση ότι ακόμη και τα μέτρα, τα οποία προβλέπονται για τους υπερχρεωμένους Δήμους είναι εν πολλοίς τα ίδια με αυτά τα οποία αναθέτει στο Παρατηρητήριο;

Δεν γνωρίζει η Κυβέρνηση ότι οι Δήμοι δεν προβαίνουν σε αύξηση των τελών καθαριότητας, πολλώ μάλλον σε αύξηση του Τ.Α.Π. μέχρι και 3‰ που έδωσε τη δυνατότητα σε κέντρα προπαγάνδας να ομιλούν για χαράτσια στους Δήμους, για κακοδιαχείριση και σπατάλη που θα την πληρώσουν οι χειμαζόμενοι πολίτες;

Προφανώς και τα γνώριζε, αλλά ήθελε την απαξίωση, την υποταγή και τον έλεγχο του μόνου δημοκρατικού, πολιτικού θεσμού, ο οποίος είναι σε θέση να στηρίξει την κοινωνική συνοχή και αλληλεγγύη.

Εάν το Υπουργείο έκρινε σκόπιμο και η κυβέρνηση συνολικά να προωθήσει επιπλέον προϋποθέσεις, βελτιωτικές όμως στο ειδικό πρόγραμμα εξυγίανσης, αυτό θα μπορούσε να γίνει χωρίς τη δημιουργία νέου οργάνου. 

Με πρόσχημα λοιπόν τον έλεγχο της εκτέλεσης των προϋπολογισμών των Ο.Τ.Α. οδηγούμαστε στην παραβίαση του άρθρου 102 του Συντάγματος, για τη διοικητική και οικονομική αυτοτέλεια, αλλά και της ουσίας του Ευρωπαϊκού Χάρτη Τοπικής Αυτονομίας.

Ίσως πολλούς ενόχλησε η θέση μας για το θέμα της επιτροπείας, ενός κατεξοχήν μνημονιακού μέτρου. Όμως και η απόφασή μας να προσφύγουμε στο Συμβούλιο της Επικρατείας, στα Ευρωπαϊκά Δικαστήρια, στο Συμβούλιο της Ευρώπης καταγγέλλοντας την κατάργηση της Ευρωπαϊκής Χάρτας Τοπικής Αυτονομίας, που έχει ήδη ψηφίσει η χώρα μας.

Για εμάς τους ανθρώπους της Τοπικής Αυτοδιοίκησης η υπεράσπιση της Συνταγματικά κατοχυρωμένης Διοικητικής και Οικονομικής αυτοτέλειας του θεσμού δεν αποτελεί απλώς δημοκρατικό μας καθήκον, αλλά και υποχρέωση. Αφορά στην ποιότητα της δημοκρατίας και τους διακριτούς ρόλους μεταξύ των θεσμών στο πολιτικό σύστημα, τους οποίους το ίδιο το Σύνταγμα προβλέπει.

Οι αποφάσεις του Συμβουλίου της Επικρατείας και του Ελεγκτικού Συνεδρίου, που δικαίωσαν αντίστοιχα τους Δήμους Ηρακλείου και Βριλησσίων με βασικό επιχείρημα την παραβίαση  του άρθρου 102 του Συντάγματος, αποτελούν ισχυρά επιχειρήματα υποστήριξης των απόψεών μας.

Επιτέλους, η Κυβέρνηση πρέπει να αντιληφθεί ότι η συνεργασία, η αλληλοκατανόηση και ο σοβαρός διάλογος δεν είναι περιττή πολυτέλεια. Να μη χρησιμοποιεί, λοιπόν, την οικονομική κρίση ως αφορμή για την καταπάτηση θεμελιωδών θεσμικών δικαιωμάτων.

Οι αιρετοί είμαστε υπέρ της διαφάνειας και ουδέποτε αρνηθήκαμε οποιονδήποτε έλεγχο. Όποια στοιχεία υπάρχουν να διερευνηθούν σύμφωνα με το Νόμο και όχι μέσω ύποπτων διαρροών δια του τύπου. Πρώτοι εμείς, λέμε: «Όλα στο φως». Δεν καλύπτουμε κανέναν. Μεμονωμένες περιπτώσεις και εξαιρέσεις, που τις καταδικάζουμε απερίφραστα, δε μπορούν να οδηγούν συλλήβδην στην κατασυκοφάντηση του θεσμού και των ανθρώπων που τον υπηρετούν.

Επειδή όμως το θέμα της συκοφάντησης του θεσμού που υπηρετούμε είναι μείζον πολιτικό πρόβλημα, και για τη χώρα, όχι μόνο για το θεσμό, χρειάζεται να πούμε τα πράγματα με το όνομά τους και να παραθέσουμε συγκεκριμένα στοιχεία και δεδομένα:

· Η συμμετοχή της Τοπικής Αυτοδιοίκησης στο συνολικό δημοσιονομικό χρέος της χώρας ανέρχεται στο 0,9% ένα από τα χαμηλότερα ποσοστά της Ευρώπης των 27 όπως αναγνώρισε ο κ. Όλι Ρεν σε ερώτηση του Ευρωβουλευτή κ. Νίκου Χουντή και όπως ξέρετε πολύ καλά και θα σας μοιράσουμε και είπαμε στις Περιφερειακές συσκέψεις, επισυνάπτεται γράφημα που δείχνει με μπλε γραμμή το χρέος της χώρας και με το μωβ, την κουκίδα, δείχνει το χρέος της Τοπικής Αυτοδιοίκησης και με το πορτοκαλί το χρέος των ομόσπονδων κρατιδίων όπου υπάρχουν. Είναι αψευδής μάρτυρας αυτό εδώ το γράφημα, το τι πραγματικά χρωστά η Τοπική Αυτοδιοίκηση και ποια είναι η αλήθεια. 

· Η Αυτοδιοίκηση πρώτου και δεύτερου βαθμού είναι η μόνη που έχει μείωση των ληξιπρόθεσμων οφειλών από το σύνολο της Γενικής Κυβέρνησης. Ειδικότερα και σύμφωνα με τα στοιχεία προχθές που παρουσίασε ο Αναπληρωτής Υπουργός Οικονομικών, από το Δεκέμβριο του 2011 μέχρι το Σεπτέμβριο του 2012, οι ληξιπρόθεσμες υποχρεώσεις της Κεντρικής Κυβέρνησης αυξάνουν κατά 32%, ενώ οι αντίστοιχες υποχρεώσεις των Ο.Τ.Α. μειώνονται κατά 11%, ήτοι κατά 124 εκατ. € και επίσης επισυνάπτεται ο σχετικός πίνακας που είδε το φως της δημοσιότητας, αλλά όχι εκείνον που θα έπρεπε. Αυτός είναι ο πίνακας, τα επίσημα στοιχεία του Υπουργείου Οικονομικών, για όσους θέλουν να συκοφαντούν την Τοπική Αυτοδιοίκηση. 

· Από 1-1-2011 μέχρι σήμερα οι Δήμοι μειώθηκαν κατά 709, τα Νομικά Πρόσωπα και οι Επιχειρήσεις τους κατά 4.500, οι ειδικοί σύμβουλοι και οι συνεργάτες κατά 1.300, και πολλές άλλες αλλαγές που έγιναν, ενώ από την τριετία 2009 – 2012 οι περικοπές στις επιχορηγήσεις των Δήμων από τον Κρατικό Προϋπολογισμό ξεπερνούν το 60%. Πώς είναι λοιπόν δυνατόν με αυτά τα στοιχεία να χαρακτηρίζεται η Τοπική Αυτοδιοίκηση «σπάταλη» και οιονεί «διεφθαρμένη» όταν έχει πετύχει αυτούς τους στόχους; Αυτή είναι η απάντησή μας σε όλα εκείνα τα κέντρα που καταγγέλλουν συλλήβδην την Τοπική Αυτοδιοίκηση για κακοδιαχείριση και διαφθορά και πρέπει να γνωρίζουν όλοι ότι όσοι ακολουθούν ισοπεδωτικές πολιτικές, οδηγούν την κοινωνία σε φασίζουσα νοοτροπία.

Εάν η Κυβέρνηση εφάρμοζε και υλοποιούσε όσα έχει υλοποιήσει η Τοπική Αυτοδιοίκηση για τον εξορθολογισμό του Κράτους, η χώρα θα είχε ήδη πρωτογενές πλεόνασμα και δεν θα χρειαζόταν νέα επώδυνα και σκληρά μέτρα.

Αγαπητοί συνάδελφοι, θα αναφερθώ σε ένα πολύ επίκαιρο ακόμα θέμα, το οποίο είναι η διαθεσιμότητα. Γνωρίζετε την απόφαση της ΚΕΔΕ της  11ης  Νοεμβρίου. Εμείς εμμένουμε σε αυτήν την απόφαση σχετικά με τη διαθεσιμότητα των εργαζομένων της Τοπικής Αυτοδιοίκησης, εκφράζοντας την πλήρη διαφωνία μας με την πολιτική της Κυβέρνησης. Δηλώνει ότι δεν θα είναι συμμέτοχη σ’ αυτή τη διαδικασία, η οποία δημιουργεί εκρηκτική κατάσταση και απειλεί με διάλυση τους οργανισμούς των Δήμων και των παρεχόμενων υπηρεσιών προς τους συμπολίτες μας.

Ήδη, η απαγόρευση προσλήψεων από το 2010 μέχρι και το 2016, μαζί με τις αθρόες συνταξιοδοτήσεις, τη μείωση κατά 60% των υπαλλήλων ορισμένου χρόνου και τις νέες αρμοδιότητες που από την 1η Ιανουαρίου 2013 καλούμαστε να αναλάβουμε, διαλύει τη λειτουργία των Δήμων, οδηγεί στην υποβάθμιση των προσφερόμενων υπηρεσιών και στην αδυναμία να αντιμετωπίσουμε τις καθημερινές ανάγκες των πολιτών.

Θέλουμε να γνωρίζουμε με βάση ποια μελέτη και ποιο μοντέλο αποφάσισε η Κυβέρνηση να προχωρήσει σε αναστολή προσλήψεων ΥΕ και ΔΕ στους ΟΤΑ μέχρι το 2016; Με ποια στοιχεία εξαίρεσε τα Υπουργεία και τους Δημόσιους Οργανισμούς; 

Εάν θέλουμε να κάνουμε ένα σοβαρό και υπεύθυνο διάλογο, απαιτούμε να μας παρουσιάσει η κυβέρνηση την μελέτη και τα στοιχεία που έχει, γιατί σε εμάς προκαλεί κατάπληξη, όχι απλώς εντύπωση, η ακρίβεια των στοιχείων για τις αποχωρήσεις και ιδιαίτερα τις προσλήψεις, που περιλαμβάνονται στο Μεσοπρόθεσμο.  Ακούστε, προβλέπει προσλήψεις για το 2014, 81 άτομα. 79 το 2015 και 79 το 2016. Αν έχει αυτά τα στοιχεία, γιατί δεν μας τα δίνει; Γιατί διαφορετικά εμείς θα ρωτήσουμε ποιο λόγο εξυπηρετεί η άμεση αξιολόγηση των δομών των δήμων και περιφερειών που ξεκινάει με πρωτοβουλία του Υπουργείου Διοικητικής Μεταρρύθμισης και Εσωτερικών;

Θεωρούμε θετική την εξέλιξη της εξαίρεσης από αυτόν τον κανόνα των νησιωτικών Δήμων. Αλλά τα ίδια προβλήματα δεν αντιμετωπίζουν και πολλοί ορεινοί Δήμοι της χώρας μας;

Επιπλέον, η οριζόντια, τυφλή πολιτική, όχι μόνο δεν είναι ορθολογική και δίκαιη, αλλά δεν θα λύσει το πρόβλημα των Δήμων που έχουν υπεράριθμο προσωπικό, ενώ από την άλλη στους Δήμους με ελλειμματικό προσωπικό θα δημιουργήσει περαιτέρω προβλήματα.

Αντίθετα, ως ΚΕΔΕ θεωρούμε ότι η αξιολόγηση δομών και υπηρεσιών με προκαθορισμένα και συμπεφωνημένα κριτήρια, η καταγραφή των υπαρχόντων κενών και αναγκών όλων των φορέων του Κράτους και η δυνατότητα κινητικότητας με κοινωνικά και αξιοκρατικά κριτήρια μπορεί να συμβάλει στην κάλυψη σοβαρών ελλείψεων προσωπικού των Ο.Τ.Α. και του Δημοσίου Τομέα.

Από το βήμα του Συνεδρίου προτείνουμε στην Κυβέρνηση να προχωρήσει τάχιστα στην αναλυτική καταγραφή των αναγκών σε προσωπικό τόσο στο Δημόσιο όσο και στον ευρύτερο Δημόσιο Τομέα και κατόπιν στη δημοσιοποίηση και προκήρυξη των κενών θέσεων, ώστε να πληρωθούν άμεσα. Μόνον έτσι η Κυβέρνηση θα αποτρέψει την αμφισβήτηση, κύριε Υπουργέ, των πραγματικών της προθέσεων.  

Καλούμε τους αιρετούς να μην υπογράψουν καμία διαπιστωτική πράξη απόλυσης εργαζομένων. Γνωρίζουμε καλά ότι η στάση του Διοικητικού Συμβουλίου της ΚΕΔΕ και των αιρετών στο θέμα της διαθεσιμότητας αποτελεί κορυφαία πολιτική πράξη. Είναι προφανές ότι αυτό ενόχλησε πολλούς.

Αγαπητοί συνάδελφοι, έχουμε πει και στα προηγούμενα Συνέδριά μας και θα επαναλάβουμε, ότι εμείς οι αιρετοί έχουμε πλήρη επίγνωση της οικονομικής κατάστασης που διέρχεται η χώρα μας. Εμείς έχουμε συνεισφέρει τα μέγιστα στη δημοσιονομική προσαρμογή της χώρας, αφού την τελευταία τριετία οι πόροι της Τοπικής Αυτοδιοίκησης έχουν μειωθεί κατά 60% και της ΣΑΤΑ κατά 55%. Η όποια επιπλέον περικοπή πόρων της Τοπικής Αυτοδιοίκησης οδηγεί τους Δήμους σε αδυναμία πληρωμής μισθών και άλλων ανελαστικών δαπανών. 

        Δεν πρέπει να διαφεύγει, άλλωστε, της προσοχής μας ότι η υπόθεση των νέων αρμοδιοτήτων, οι οποίες θα περιέλθουν στους Δήμους από την 1-1-2013. Πρέπει να είμαστε σαφείς. Ναι, στις νέες αρμοδιότητες. Αλλά, με τη βασική προϋπόθεση ότι στο υπό έκδοση Προεδρικό Διάταγμα με σαφήνεια θα περιλαμβάνονται τόσο το αντίστοιχο ανθρώπινο δυναμικό, όσο και οι αντίστοιχοι  οικονομικοί πόροι, όπως ρητά ορίζει το άρθρο 95 του Ν. 3852/2010. Το Σύνταγμα θα εφαρμοστεί.

          Με βάση τον Κρατικό Προϋπολογισμό του 2013, το Γενικό Λογιστήριο του Κράτους υπολογίζει τη συνολική επιχορήγηση των Δήμων σε δύο δις οχτακόσια ογδόντα δύο εκατομμύρια ευρώ. Στο ποσό αυτό περιλαμβάνονται οι ΚΑΠ, η ΣΑΤΑ και τα οφειλόμενα των παρελθόντων ετών, όλα μαζί.


Η ΚΕΔΕ εκφράζει τη διαφωνία της, αφού οι αποδιδόμενοι πόροι υπολείπονται από αυτούς που προβλέπει το άρθρο 259 του Ν. 3852/2010 κατά 561 εκατ. €.


Θα διεκδικήσουμε με κάθε νόμιμο μέσα την εφαρμογή των Νόμων, αφού οι περικοπές αυτές οδηγούν σε οικονομικό αδιέξοδο τους Δήμους.


Το Γενικό Λογιστήριο του Κράτους προτείνει η κατανομή των πόρων να γίνει σε 12 ισόποσες δόσεις, ώστε να υπάρξει σταθερή χρηματοροή και να προγραμματίζει εγκαίρως ο κάθε Δήμος τις δράσεις του, πρόταση που έγινε αποδεκτή από τον Αναπληρωτή Υπουργό Οικονομικών.


Για την υλοποίηση όμως αυτής της πρότασης χρειάζονται νομοθετική ρύθμιση, αλλά και άμεση έκδοση της ΚΥΑ, προκειμένου οι Δήμοι να συντάξουν τους προϋπολογισμούς.


Η καθυστέρηση, κύριε Υπουργέ, της έκδοσης της ΚΥΑ, οδηγεί τους Δήμους σε αδυναμία να έχουν εγκεκριμένο, όχι μόνο ψηφισμένο, εγκεκριμένο προϋπολογισμό μέχρι 31-1-2013, όπως ορίζει η Πράξη Νομοθετικού Περιεχομένου για την επιτροπεία των Δήμων. Με βάση την παραπάνω Πράξη Νομοθετικού Περιεχομένου η εκταμίευση πρέπει να αποδίδεται σταθερά και με συνέπεια από πλευράς του Γενικού Λογιστηρίου του Κράτους, διαφορετικά όλοι οι Δήμοι θα έχουν αποκλίσεις με πολλαπλές συνέπειες.


Είναι αυτονόητο ότι πρέπει να προχωρήσουμε σε υπογραφή πρωτοκόλλου συνεργασίας με το ΥΠΕΣ για τον τρόπο κατανομής των πόρων στους Δήμους, γιατί το γνωρίζετε πολύ καλά ότι μέσα εκεί περιλαμβάνεται και η ΣΑΤΑ.


Πέραν αυτών, βασικό αίτημα παραμένει η απόδοση των 300 εκατ. € του 2012, που αφορά πόρους από παρελθόντα οικονομικά έτη με βάση τον Ν. 4047/2012 που ψηφίστηκε το Μάρτιο επί Υπουργίας Σαχινίδη. Για το θέμα αυτό υπήρξε συμφωνία με τον πρώην Πρωθυπουργό, κ. Λουκά Παπαδήμο, αλλά και τον Υπουργό Οικονομικών κ. Γιάννη Στουρνάρα, ο οποίος ρητά κατά τη συνάντησή μας στις 11 Σεπτεμβρίου δεσμεύτηκε να αποδοθούν αυτοί οι πόροι αμέσως μετά από την καταβολή της δόσης των 31,5 δις €. 

Η ΚΕΔΕ διεκδικεί επίσης την απόδοση της πληρωμής των προνοιακών επιδομάτων Νοεμβρίου – Δεκεμβρίου 2011, της μεταφοράς των μαθητών, των μισθωμάτων σχολικών κτιρίων 2011 συνολικού ύψους 185 εκατ. € που πληρώθηκαν από τους ΚΑΠ του 2012.

          Η απόδοση των πόρων αυτών είναι θέμα αρχής και δεν το διαπραγματευόμαστε και εκεί με κάθε μέσο θα το διεκδικήσουμε και υπάρχουν πολλοί τρόποι.


Ο Αναπληρωτής Υπουργός Οικονομικών επανέλαβε στη συνάντησή μας την δέσμευσή του που είχε κάνει από το βήμα της Βουλής στις 12 Σεπτεμβρίου – αναφέρομαι στον κύριο Σταϊκούρα -  για απόδοση του υπολοίπου ποσού της ΣΑΤΑ, ύψους 149 εκατ. € και του υπολοίπου  ποσού των οφειλομένων παρελθόντων ετών, ύψους 109 εκατ. €, μέχρι τέλος του έτους.


Ο Υπουργός Εργασίας και Κοινωνικής Ασφάλισης & Πρόνοιας, κ. Βρούτσης και ο Γενικός Γραμματέας του Υπουργείου Ανάπτυξης κ. Γιαννούσης, δήλωσαν ότι δεν υπάρχουν πόροι για τη συνέχιση της χρηματοδότησης από το πρόγραμμα «Επαγγελματική και Οικογενειακή Εναρμόνιση» των Βρεφονηπιακών και Παιδικών Σταθμών, των ΚΔΑΠ-ΜΕΑ και των ΚΗΦΗ, για το έτος 2013 και 2014. Αυτό αποτελεί μείζον πολιτικό θέμα αφού απευθύνεται σε πάνω από 100.000 οικογένειες και η Κυβέρνηση πρέπει να δώσει λύση. 

Επιπλέον, η μετατροπή του Προγράμματος «Βοήθεια στο Σπίτι» σε «Κατ’ οίκον φροντίδα» και ο επί το αυστηρότερο καθορισμός των κριτηρίων για τους δικαιούχους καθιστά πρακτικά ανεφάρμοστη την παροχή αυτής της υπηρεσίας για τους ανθρώπους που την έχουν πραγματικά ανάγκη, μειώνει την απασχόληση και απειλεί τους Δήμους με νέα οικονομική επιβάρυνση από δικούς μας πόρους.


Η ΚΕΔΕ ζητά την άμεση υλοποίηση της δέσμευσης του Υφυπουργού κ. Μαυραγάνη στη συνάντηση που είχαμε για επιπλέον χρηματοδότηση 15εκ.€ για τα σχολεία και τους Παιδικούς σταθμούς, λόγω της αύξησης της τιμής του πετρελαίου θέρμανσης.


Η ρύθμιση των δανείων των Δήμων, ΔΕΥΑ και Δημοτικών Επιχειρήσεων, αποτελεί μία ένεση ρευστότητας. Η επιμήκυνση εξόφλησης των δανείων προς το Ταμείο Παρακαταθηκών και Δανείων κατά 8 έτη, με περίοδο χάριτος 3 χρόνια, που θα πληρώνουμε μόνο τόκους, και η μείωση των επιτοκίων την περίοδο χάριτος κατά 0,5%, είναι μία θετική εξέλιξη. Η πρότασή μας, όπως αρχικά την είχαμε διατυπώσει, για μείωση του επιτοκίου συνολικά κατά 1%, είναι ρεαλιστική και θα διεκδικήσουμε την άμεση υλοποίησή της. 


Σε ότι αφορά τους Δήμους που έχουν δάνεια σε ιδιωτικές Τράπεζες, ήδη η ΚΕΔΕ έχει αποστείλει σχετικό έγγραφο στην Ένωση Ελληνικών Τραπεζών και η συζήτηση θα ξεκινήσει μετά από την ανακεφαλαιοποίηση των τραπεζών, όπως καταρχήν συμφωνήθηκε.


Τέλος, με βάση τα μέτρα του Μεσοπρόθεσμου υπήρξε μείωση του ποσοστού του Πράσινου Ταμείου από το 5% σε 2,5%, που αποτελεί σοβαρό πλήγμα για την Τοπική Αυτοδιοίκηση. Πάνω από το 80% των πόρων του προέρχονται από τους Δήμους (πρόστιμα από διατήρηση αυθαιρέτων, ημιυπαίθριοι, κ.ά.). Δηλαδή εμείς τα εισπράττουμε και τα αποδίδουμε. Οι Δήμοι συνεισέφεραν στους πόρους του Πράσινου Ταμείου πάνω από 1.5 δις €.


Ο Ν. 3889/2010, για το Πράσινο Ταμείο, με σαφήνεια ορίζει την επιστροφή των χρημάτων αυτών υπό τη μορφή έργων στους Δήμους για την επίτευξη του λεγόμενου περιβαλλοντικού ισοζυγίου. 

Για τους λόγους αυτούς η ΚΕΔΕ  διεκδικεί το ποσοστό του Πράσινου Ταμείου να ανέλθει στο 10%, είναι χρήματα δικά μας και με τα χρήματα αυτά να δημιουργηθεί ένα ειδικό περιβαλλοντικό πρόγραμμα που θα αφορά την αναβάθμιση της ποιότητας ζωής των συμπολιτών μας 


Η εξόφληση των ληξιπρόθεσμων υποχρεώσεων των Δήμων θα αποτελέσει αναμφισβήτητα μία θετική εξέλιξη. Θα παρακολουθήσουμε με προσοχή την όλη διαδικασία, δεδομένου ότι οι συνολικές ληξιπρόθεσμες οφειλές υπολείπονται κατά πολύ των διαθέσιμων χρημάτων.


Τέλος, το Διοικητικό Συμβούλιο της ΚΕΔΕ έχει αναθέσει στην ΕΕΤΑΑ τη μελέτη του ελάχιστου κόστους λειτουργίας των Δήμων. Στόχος μας είναι να προσδιορίσουμε με επιστημονικό τρόπο το ελάχιστο κόστος λειτουργίας των Δήμων, ώστε να διεκδικήσουμε από το Κράτος τους πόρους που είναι απαραίτητοι για την ομαλή λειτουργία τους. Ο Πρόεδρος της Επιτροπής Οικονομικών κ. Τσιαντής θα κάνει αναλυτική παρουσίαση των οικονομικών αργότερα.

Κυρίες και κύριοι, αγαπητοί συνάδελφοι, η πολύπλευρη κρίση ανέδειξε με τον πιο καθαρό τρόπο τις αδυναμίες και τα προβλήματα του Κεντρικού Κράτους. Προφανώς και της Τοπικής Αυτοδιοίκησης. Αλλά δεν μπορεί να υπάρχει καμία αμφιβολία ότι το Κεντρικό Κράτος έχει την καθοριστική ευθύνη για την χρεοκοπία της χώρας. 

Εμείς έχουμε προτείνει ένα άλλο διοικητικό σύστημα οργάνωσης της χώρας που διαρθρώνεται σε Κεντρικό Επίπεδο με τη δημιουργία ευέλικτου – επιτελικού Κράτους, «Κράτους – Στρατηγείο», με ταυτόχρονη αποκέντρωση αρμοδιοτήτων και πόρων στην Περιφερειακή και Τοπική Αυτοδιοίκηση. Κάθε μέρα όμως γινόμαστε μάρτυρες ενός όλο και μεγαλύτερου συγκεντρωτισμού και αναποτελεσματικότητας από μεριάς του Κράτους. Δυστυχώς, φαίνεται ότι δε διδαχτήκαμε τίποτα από την κρίση.

Είναι αυτό το Κράτος, που αδυνατεί και σήμερα, τρία χρόνια μετά την εκδήλωση της κρίσης, να οργανώσει και να υλοποιήσει ένα σχέδιο για την αντιμετώπισή της. Κάθε μέρα γινόμαστε μάρτυρες περισσότερης γραφειοκρατίας και απίστευτων αγκυλώσεων που δυσκολεύουν αντί να διευκολύνουν την παραγωγή οποιουδήποτε έργου. Δεν είναι καθόλου υπερβολή να ισχυριστούμε ότι έχει επέλθει η πλήρης επιχειρησιακή κατάρρευση του κρατικού μηχανισμού. Το κενό που αφήνει το Κεντρικό Κράτος είναι πολύ μεγάλο. 

       Η ευθύνη επομένως που αναλαμβάνουμε εμείς για να ανταποκριθούμε στα αιτήματα των συμπολιτών μας είναι μεγάλη. Η αγωνία μας για να διατηρήσουμε τις κοινωνικές υπηρεσίες, για να συμπαρασταθούμε στους χειμαζόμενους συμπολίτες έχει φέρει τους αιρετούς σε οριακό σημείο. Έχουμε μπροστά μας ένα μεγάλο και δύσκολο στοίχημα. Το στοίχημα αφορά να κρατήσουμε ζωντανό το δίκτυο κοινωνικής προστασίας, συνοχής και αλληλεγγύης των τοπικών κοινωνιών. Πρέπει να κερδίσουμε αυτό το στοίχημα, ώστε να βγούμε αναβαθμισμένοι στη συνείδηση του λαού και να εξαναγκάσουμε το συγκεντρωτικό Κράτος, την κυβέρνηση, να προχωρήσει στην ουσιαστική αποκέντρωση, στην ουσιαστική Διοικητική και Οικονομική αυτοτέλεια του θεσμού. Δυστυχώς, είχαμε πάντοτε μετέωρες και ανολοκλήρωτες θεσμικές μεταρρυθμίσεις. Αυτό είναι το μεγάλο ζητούμενο για την Τοπική Αυτοδιοίκηση σήμερα, γιατί αν πράγματι είχαμε διοικητική και οικονομική αυτοτέλεια, αν πράγματι είχαμε μια Τοπικής Αυτοδιοίκηση όπως αυτή της Ευρώπης, δεν θα περνούσαν αυτά τα μέτρα που σήμερα πέρασαν. Αυτή είναι η αλήθεια, αυτά είναι τα αίτια αυτών που σήμερα εμείς τραβάμε.

Σε αυτές τις συνθήκες δεν είναι μόνο επίκαιρη, αλλά και εντελώς αναγκαία η μεταρρύθμιση του φορολογικού συστήματος, σύμφωνα με τις προτάσεις της Τοπικής Αυτοδιοίκησης. Η φορολογική αποκέντρωση συνδέεται άμεσα με τις προσπάθειες εκσυγχρονισμού του δημοσιονομικού συστήματος, αλλά και των αναπτυξιακών προοπτικών της χώρας. Η Τοπική Αυτοδιοίκηση δέχεται να αναλάβει τις ευθύνες της αρκεί η Κυβέρνηση να προχωρήσει στην ουσιαστική Διοικητική και Οικονομική αυτοτέλεια, δηλαδή αυτό που συμβαίνει σε όλη την Ευρώπη.

Αγαπητοί συνάδελφοι, οι Δήμοι, παρά τα όποια προβλήματα που αντιμετωπίζουν, είναι ο μόνος δημόσιος θεσμός, ο οποίος εξακολουθεί να δρα γρήγορα και κατά πρακτικό τρόπο υπέρ της κοινωνικής συνοχής. Εξακολουθεί να έχει επιχειρησιακή ετοιμότητα. Η Κυβέρνηση αντί να στηρίξει το γεγονός ότι σε όλη την χώρα έχει 325 σταθερά σημεία αναφοράς και παρέμβασης, προχώρησε με τις ρυθμίσεις του Μεσοπρόθεσμου στην υποβάθμιση της επιχειρησιακής ετοιμότητας των Δήμων εξοικονομώντας πόρους που δεν ξεπερνούν τα 5 εκατ. €. Προχώρησε στην υποβάθμιση της καταστατικής θέσης των αιρετών. 


Η ΚΕΔΕ, πριν ακόμη δημοσιοποιηθεί το Μεσοπρόθεσμο Πλαίσιο Δημοσιονομικής Στρατηγικής 2013 – 2016, είχε επισημάνει με ένταση στην Κυβέρνηση πληροφορίες που είχαν δει το φως της δημοσιότητας.


Όταν τη Δευτέρα, 5-11-2012, αναρτήθηκε στο διαδίκτυο το Μεσοπρόθεσμο, ξεκινήσαμε αμέσως την επεξεργασία στα θέματα που μας αφορούν. Τόσο την επομένη, όσο και κατά την ημέρα ψήφισης του Μεσοπρόθεσμου, 7/11, κατεβλήθησαν μεγάλες προσπάθειες από τα μέλη του Διοικητικού Συμβουλίου της ΚΕΔΕ, το Προεδρείο και όχι μόνο, για απάλειψη μέτρων που έπλητταν ευθέως την Τοπική Αυτοδιοίκηση, όπως η επιτροπεία και η καταστατική θέση των αιρετών. Στις επαφές που είχαμε με τα κόμματα και τους βουλευτές, τους δώσαμε εγγράφως τις θέσεις μας και τις προτάσεις μας και τις οποίες και έθεσαν κατά τη διάρκεια συζήτησης του Μεσοπροθέσμου στην αρμόδια Επιτροπή της Βουλής. Η θέση όμως του Υπουργείου Οικονομικών ήταν αρνητική σε οποιαδήποτε αλλαγή. 

 Μετά από επίπονες προσπάθειες την ημέρα εκείνη συναντηθήκαμε με τον Υπουργό Οικονομικών κ. Στουρνάρα και του προτείναμε συγκεκριμένες αλλαγές, χωρίς δημοσιονομικό κόστος, αλλά δεν θα επιβάρυναν την εύρυθμη λειτουργία των Δήμων. Η μόνη δέσμευση που ανέλαβε ο κ. Υπουργός, ήταν ότι αυτά τα θέματα μπορεί να τα εξετάσει μετά την εκταμίευση της δόσης. Εμείς θα τον επισκεφτούμε και πολύ σύντομα.

Με βάση την Κοινοβουλευτική διαδικασία, οι Πράξεις Νομοθετικού Περιεχομένου θα έρθουν για κύρωση στη Βουλή μέσα σε διάστημα 40 ημερών. Επομένως, άμεσα πρέπει να συζητήσουμε με τα κόμματα και τους βουλευτές, ώστε να αλλάξουν μέτρα και ρυθμίσεις που πλήττουν την Τοπική Αυτοδιοίκηση, που είναι αντισυνταγματικά και ξεπερνούν κάθε όριο.

Αγαπητοί συνάδελφοι, η τιτάνια προσπάθεια που καταβάλλουμε για την εξυπηρέτηση των σκληρά δοκιμαζόμενων συμπολιτών μας, της κοινωνίας μας, των τοπικών μας κοινωνιών, γίνεται όλο και πιο δύσκολη. Κατά τη διάρκεια των Περιφερειακών συσκέψεων με αφορμή το Συνέδριό μας, οι αναφορές από τους Δημάρχους αποδεικνύουν το μέγεθος των απίστευτων δυσκολιών που αντιμετωπίζουμε και των ακραίων ρυθμίσεων που ψηφίσθηκαν. Κοινή είναι η βούληση όλων ότι πρέπει να υπάρξουν τρόποι αντίδρασης σε αυτή την κατάσταση, που σε κάποιες περιπτώσεις φτάνουν μέχρι και σε παραίτηση αιρετών ή και το κλείσιμο των Δήμων. Κατά τη γνώμη μου η επιλογή παραίτησης δεν αποτελεί λύση, αντίθετα θα επιτείνει το ήδη υπάρχον σοβαρό πολιτικό πρόβλημα που έχει προκύψει από την κρίση, χωρίς να εγγυάται καμία διέξοδο.

Για αυτό επιτρέψτε μου περιληπτικά να παρουσιάσω κάποιες πρωτοβουλίες – προτάσεις και φυσικά με πολύ ενδιαφέρον θα ακούσουμε τις δικές σας προτάσεις και θα τις περιλάβουμε στην τελική μας απόφαση. 

· Προσφυγή στα Ελληνικά και Ευρωπαϊκά Δικαστήρια  για τις αντισυνταγματικές ρυθμίσεις του Μεσοπρόθεσμου.

· Σύσκεψη στην Αθήνα όλων των Ενώσεων των Δήμων των χωρών της Νότιας Ευρώπης με θέμα σχετικά με το ρόλο της Τοπικής Αυτοδιοίκησης την περίοδο της κρίσης. Οι νότιοι Δήμοι πρέπει να ενώσουν τις δυνάμεις τους.

· Πανελλαδική κινητοποίηση όλων των αιρετών πριν την κύρωση της Πράξης Νομοθετικού Περιεχομένου από την Βουλή με συγκέντρωση στη Βουλή. Την ημέρα αυτή οι βουλευτές και η Κυβέρνηση θα ακούσουν τη μεγάλη φωνή της Τοπικής Αυτοδιοίκησης και των πολιτών.

· Συγκέντρωση διαμαρτυρίας που θα καθορίσουμε, στα Υπουργεία Εργασίας και Οικονομικών, για να απαιτήσουμε τη συνέχιση της χρηματοδότησης των Παιδικών και Βρεφονηπιακών Σταθμών για τα έτη 2013 και 2014, όπως και του προγράμματος «Βοήθεια στο Σπίτι», μαζί με τους γονείς και τους ωφελούμενους. Το ίδιο επίσης, στην ίδια συνάντηση, θα προτάξουμε την υλοποίηση του προγράμματος ΑΥΤΕΠΙΣΤΑΣΙΑ.

· Έκδοση ενημερωτικού φυλλαδίου με τις θέσεις της ΚΕΔΕ.

· Συνεντεύξεις Τύπου σε όλες τις έδρες των Νομών και συγκεντρώσεις των αιρετών και πολιτών στις έδρες των Περιφερειών μετά από πρόσκληση των αντίστοιχων ΠΕΔ.

Η ενημέρωση των πολιτών και των φορέων πρέπει να είναι μόνιμη και διαρκής. Θα δώσουμε τη μάχη της ενημέρωσης στις γειτονιές, στις δημοτικές και τοπικές κοινότητες, σε όλους τους Δήμους της χώρας, με σύμμαχο τους πολίτες. Θέλουμε την κοινωνία μαζί μας. Αυτό θέλουμε και θα το πετύχουμε.

Θα περιμένουμε με μεγάλο ενδιαφέρον, κύριε Υπουργέ, τόσο τις δικές σας απαντήσεις, όσο και της Κυβέρνησης, στα θέματα που έχουμε θέσει,  για να εκτιμήσουμε την περαιτέρω στάση μας. Είναι αδιανόητο, ένα παράδειγμα θα αναφέρω, να έχουμε θέσει εδώ και τρεις μήνες το θέμα της κατάσχεσης των χρημάτων στην Ενιαία  Αρχή Πληρωμών και να μην υπάρξει μια νομοθετική ρύθμιση. Το έχουμε πει κύριε Αναπληρωτά, πολλές φορές, όπως επίσης και την παράταση των όποιων κατασχέσεων μέχρι τέλος του 2013, για να έχουμε μετά τα ληξιπρόθεσμα τη δυνατότητα να ρυθμίσουμε τα οικονομικά μας. Είναι ζητήματα τα οποία πρέπει να ρυθμιστούν άμεσα.

Αγαπητοί συνάδελφοι, στη κρίσιμη αυτή περίοδο η μεγάλη δύναμη της Αυτοδιοίκησης βρίσκεται στην ενότητα του χώρου. Είναι η ενότητα μεταξύ μας, αλλά κυρίως η ενότητα με τους πολίτες. Η ενότητα με την κοινωνία. Με αυτούς που υπηρετούμε.

Ο λόγος και οι ενέργειές μας δε μπορεί να είναι απλά καταγγελτικοί και αφοριστικοί, ούτε να αποσκοπούν στην απόκτηση πρόσκαιρης δημοσιότητας. Το περιεχόμενο των θέσεων και διεκδικήσεων της Αυτοδιοίκησης δε μπορεί κάποιος να αναμένει ότι θα προορίζεται για το «δελτίο ειδήσεων των οκτώ». Εμείς δεν είμαστε «αγανακτισμένοι» που παράγουμε θέαμα. 

Αλλά, σε αυτή την κρίσιμη ώρα, η αγωνιστικότητα δεν κρίνεται μόνο από τους συμβολισμούς. Κρίνεται από την ικανότητά μας να κινητοποιήσουμε τους θεσμούς και τους πολίτες, ώστε το μεγάλο και ανυπέρθετο δικαίωμά μας στην αυτοδιοίκηση, στη διεύρυνση και την ποιότητα της δημοκρατίας, να κατοχυρωθεί, όπως ορίζει το Σύνταγμα, και να συντελέσει με αποφασιστικότητα στην υλοποίηση του κύριου στόχου, δηλαδή στην υπέρβαση και τον τερματισμό της κρίσης προς όφελος των εργαζομένων και της κοινωνίας. 

Τώρα όσο ποτέ άλλοτε πρέπει να δουλέψουμε σκληρά, μεθοδικά και με επιμονή και να κάνουμε πράξη το κεντρικό σύνθημα του Συνεδρίου μας:

Με σύμμαχο τον πολίτη:

Όχι στην απαξίωση και την κατάρρευση της αυτοδιοίκησης

Ναι στην αυτοτέλεια και την ανάπτυξη

    Σας ευχαριστώ πολύ για την προσοχή σας.
